M. Sabolová, poslankyňa: (2009-06-17):
Na jednej strane môžem povedať, že vítam, že určíme zákonom podmienky na výberové konanie a určíme počty, miesta, fajn, len my chýba, že v tak vážnom návrhu v novele zákona ideme cez poslaneckú novelu. A chýba mi tu stanovisko ministerstva zdravotníctva, ktoré by malo v riadnom pripomienkovom konaní takýto návrh zákona predkladať. Ja viem, že obísť pripomienkové konanie a zrýchliť prerokovanie novely je na jednej strane rýchla forma, ale obávam sa, že nie je tá najlepšia. Moja základná výhrada k predloženému návrhu zákona sa týka článku II, keď sa upravuje definícia lekárskej služby prvej pomoci, keď vypúšťame z platného zákona nepretržitú službu a vkladáme tam istú časovú lehotu, ktorá ani nie je zo zákona, od 16.00 do 24.00 hodiny. O celý problém LSPP, lekárskej služby prvej pomoci, je taký veľmi rýchly a expresívny a, by som povedala, taký živý záujem, odkedy sme dostali do výboru pre zdravotníctvo petíciu lekárov, ktorí vykonávajú túto lekársku službu prvej pomoci. S ich mnohými pripomienkami môžeme súhlasiť s mnohými nemôžeme súhlasiť, na to môžeme mať rôzne názory, ale myslím si, že celé to sa spustilo hlavne kvôli financovaniu a ohodnoteniu ceny práce, za ktorú títo lekári slúžia v LSPP. A zdala sa im veľmi nízka. My sme veľa o tom diskutovali aj na výbore, hovorili sme aj o ohodnotení ceny práce lekára poskytujúceho službu prvej pomoci, ale myslím si, že kameňom úrazu nie je len cena, ale aj čas vykonávania tejto služby. V žiadnom prípade si nemyslím, aby po 24.00 hodine občania pacienti s akýmkoľvek problémom, s ktorým prišli pôvodne na LSPP, na službu prvej pomoci, do ambulancie, sa obracali na záchrannú zdravotnú službu. Je to príliš drahá, finančne náročná služba, ktorá by mala slúžiť pre poskytovanie služby prvej pomoci pri oveľa vážnejších a závažnejších ochoreniach a stavoch občanov a pacientov. Už dlhodobo hovoríme o prehodnocovaní platieb financovania záchranných služieb, ale myslím si, že toto nie je teraz téma tohto návrhu zákona. Ide tu skôr o to, či nie je lepšie, pán kolega ako predkladateľ, aby sme ohodnotili prácu lekára do 24.00 hodiny vyššou sadzbou za službu a po 24.00 hodine nižšou sadzbou za službu. A vždy to bude lepšie a výhodnejšie, ako platiť drahú záchrannú zdravotnú službu. Je veľa prípadov už dnes, keďže nie je tých záchraniek toľko veľa, že k pacientom, ktorí túto službu potrebujú, tá sanitka niekedy nestihne prísť, pretože je pri inom prípade. A vy veľmi dobre viete, hlavne lekári, ktorí poskytujete túto službu, ktorí ste ju poskytovali v minulosti, kým ste neboli poslancami, s akými stavmi chodia pacienti v rôznych regiónoch do týchto ambulancií. A stane sa a ešte dlho bude trvať, kým my vychováme obyvateľov k tomu, aby zvažovali, pokiaľ nebude spolufinancovanie zdravotnej starostlivosti, či vytočia číslo záchranky, a bude to možno len nejaká brušná nevoľnosť z prejedenia, z väčšieho množstva vypitia alkoholu, príp. neviem z akého iného minimálneho ochorenia, ktoré počká aj do rána, pričom k infarktu a k vážnym stavom už tá sanitka alebo ten lekár nepríde. A preto si myslím, že je veľmi potrebné, aby služba a ambulancie lekárskej služby prvej pomoci mali nepretržitú prevádzku a aby sme lekára, ktorý v tej službe je, a mnohokrát má aj problém o polnoci sa vrátiť do regiónu, z ktorého príde na službu, umiestnili na patričné miesto, kde umiestnime ambulancie LSPP. Myslím si, že je to preňho oveľa výhodnejšie, aby v tej pohotovosti bol, ako budeme platiť drahú záchranku k nepotrebným prípadom a k zneužívaniu a, dovolím si povedať, niekedy až k zneužívaniu drahej služby, záchrannej zdravotnej služby. A preto si myslím, že pri druhom čítaní bude sa treba touto časťou článku II zákona o zdravotnej starostlivosti zaoberať. A ja verím, že zdravý rozum zvíťazí nad tým, že chceme niečo riešiť, ale neriešime to v regióne a nešetríme prostriedky v zdravotníctve, ale rozšafne, a poviem až možno veľmi odvážne, zneužívame zdroje, ktoré by mali slúžiť pre vážne zdravotné stavy a vážne ochorenia pre občanov republiky. Z tohto dôvodu sme vo veľkej dileme, akým spôsobom tento návrh podporiť do druhého čítania, pretože neviem, či hlasy opozície a hlasy aj odbornej verejnosti, ktorá určite nesúhlasí s tým, aby výkon ambulancií LSPP po 24.00 hodine bol zrušený, je dobré a vhodné potvrdiť alebo je dobré posunúť tento zákon do druhého čítania napriek tomu, že rieši legislatívne samotnú službu v zákone, čo považujeme za dobré a správne. Preto, pán poslanec a kolega predkladateľ, by som rada v rámci rozpravy počuť vaše stanovisko k tejto téme, k tomuto časovému rozloženiu poskytovania služieb lekárskej služby prvej pomoci, pretože aj podľa tohto vášho vyjadrenia sa zachováme pri prerokúvaní a pri hlasovaní o zákone a jeho posunutí do druhého čítania. Ale bolo by mi ľúto, keby ste nevypočuli hlas odbornej verejnosti a nielen poslancov opozičných strán. Ďakujem pekne.